9. การควบคุมภายใน

บริษัทฯ เล็งเห็นความสำคัญต่อการสร้างระบบการควบคุมภายในเป็นอย่างยิ่ง
มุ่งเน้นให้มีการควบคุมดูแลการปฏิบัติงานให้มีประสิทธิภาพมากขึ้น
โดยคณะกรรมการบริษัทได้มอบหมายให้คณะกรรมการตรวจสอบซึ่งปฏิบัติหน้าที่และแสดงความคิดเห็นได้อย่างเป็นอิสระ
เป็นผู้รับผิดชอบ ดูแลและสอบทาน
ความเหมาะสมและความมีประสิทธิภาพของระบบการควบคุมภายใน เพื่อให้มั่นใจว่า
ระบบการควบคุมภายในของบริษัทฯ เหมาะสมและเพียงพอที่จะปกป้องทรัพย์สินของบริษัทฯ
และบริษัทย่อย รวมทั้งป้องกันการแสวงหาผลประโยชน์โดยมิชอบของผู้บริหาร
โดยมีการเปิดเผยข้อมูลอย่างเพียงพอเพื่อให้เกิดความโปร่งใสและสามารถตรวจสอบได้ตามแนวทางการกำกับดูแลกิจการที่ดี
ทั้งนี้
เพื่อประโยชน์สูงสุดต่อผู้ถือหุ้นบนพื้นฐานความเป็นธรรมของผลประโยชน์ของผู้มีส่วนได้เสียทุกฝ่าย

บริษัทฯ
ได้จัดให้มีระบบการควบคุมภายในซึ่งสัมพันธ์กับการดำเนินธุรกิจและกระบวนการบริหารงานตามองค์ประกอบการควบคุมภายในของบริษัทฯ
ในด้านต่างๆ ดังนี้

9.1 องค์กรและสภาพแวดล้อม

คณะกรรมการบริษัทมีการกำหนดเป้าหมายการดำเนินงานที่ชัดเจนและวัดผลได้
มีการสอบทานและอนุมัติแผนงานประจำปีของบริษัทฯ ตามที่ฝ่ายบริหารเสนออย่างรอบคอบ
และจัดให้มีสภาพแวดล้อมในองค์กรที่สนับสนุนให้ระบบการควบคุมภายในเป็นไปอย่างมีประสิทธิภาพ
ได้แก่ กำหนดขอบเขตอำนาจหน้าที่ของกรรมการบริหารและประธานเจ้าหน้าที่บริหารอย่างชัดเจน
การจัดโครงสร้างองค์กรที่เหมาะสม
และจัดทำนโยบายและระเบียบวิธีปฏิบัติงานครอบคลุมธุรกรรมด้านการเงิน การจัดซื้อ
และการบริหารทั่วไปเพื่อป้องกันการทุจริต อีกทั้งมีนโยบายและระเบียบวิธีปฎิบัติงาน
รวมถึงข้อกำหนดเกี่ยวกับจริยธรรมทางธุรกิจที่เป็นลายลักษณ์อักษร
เพื่อป้องกันมิให้ฝ่ายบริหารและพนักงานบริษัทฯ
ปฎิบัติตนในลักษณะที่อาจก่อให้เกิดความขัดแย้งทางผลประโยชน์กับธุรกิจของบริษัทฯ ได้

นอกจากนี้ บริษัทฯ ยังให้ความสำคัญในเรื่องบุคลากร โดยกำหนดให้มีวัฒนธรรมองค์กร (Culture)
มาตรฐานการประเมินผล และการให้ผลตอบแทนที่ชัดเจนเป็นธรรม
พร้อมทั้งจัดให้มีการพัฒนาฝึกอบรม ความรู้ ทักษะ
และความสามารถให้เหมาะสมกับงานที่ได้รับมอบหมายอย่างต่อเนื่องสม่ำเสมอตามแผนการฝึกอบรมรายบุคคล
(Individual Development Plan)
เพื่อส่งเสริมและพัฒนาศักยภาพของบุคลากรไปสู่ความเป็นมืออาชีพ

9.2 การบริหารความเสี่ยง

บริษัทฯ ให้ความสำคัญในการบริหารความเสี่ยง โดยบริษัทฯ
มีการประเมินปัจจัยที่อาจมีผลกระทบต่อการดำเนินธุรกิจของบริษัทฯ
อย่างสม่ำเสมอทั้งจากภายนอกและภายในบริษัทฯ อาทิเช่น ความเสี่ยงจากผู้รับเหมา
ความเสี่ยงจากผันผวนของราคาวัสดุก่อสร้าง เป็นต้น ถึงแม้ว่าบริษัทฯ
จะไม่ได้กำหนดให้มีคณะกรรมการบริหารความเสี่ยงเป็นคณะกรรมการชุดย่อยอีกคณะหนึ่ง
แต่ได้มอบหมายให้ทางคณะผู้บริหารเป็นผู้รับผิดชอบและพิจารณาการบริหารความเสี่ยง
โดยมีวัตถุประสงค์เพื่อหามาตรการป้องกันและจัดการความเสี่ยงให้อยู่ในระดับที่เหมาะสม
มีประสิทธิภาพและประสิทธิผลที่สอดคล้องในแต่ละสภาวการณ์
โดยไม่ส่งผลกระทบต่อการดำเนินงานของบริษัทเป็นสำคัญ ทั้งนี้
ผู้บริหารได้มีการทบทวนและวิเคราะห์แนวทางการบริหารความเสี่ยง
เพื่อให้พนักงานที่เกี่ยวข้องนำไปปฏิบัติ
พร้อมทั้งจัดให้มีประเมินผลการบริหารความเสี่ยงอย่างสม่ำเสมอ

9.3 การควบคุมการปฏิบัติงานของฝ่ายบริหาร

คณะกรรมการบริษัทได้แต่งตั้งคณะกรรมการชุดย่อย จำนวน 2 ชุด ประกอบด้วย
คณะกรรมการตรวจสอบและคณะกรรมการบริหาร ซึ่งคณะกรรมการทั้ง 2
ชุดได้ปฏิบัติงานภายใต้ขอบเขต หน้าที่
และความรับผิดชอบที่ได้รับมอบหมายอย่างเคร่งครัดและเหมาะสม

ในด้านการบริหารงาน บริษัทฯ ได้กำหนดขอบเขต อำนาจ หน้าที่
และความรับผิดชอบในแต่ละหน้าที่ในเหมาะสมตามหลักการกระจายอำนาจและก่อให้เกิดประสิทธิผลสูงสุดในการปฏิบัติงาน
ติดตามดูแลการดำเนินงานของบริษัทย่อยอย่างสม่ำเสมอ
รวมทั้งมีมาตรการในการติดตามให้การดำเนินงานของบริษัทฯ
และบริษัทย่อยเป็นไปตามกฎระเบียบของบริษัทฯ และกฎหมายที่เกี่ยวข้อง ทั้งนี้ บริษัทฯ
มีการกำหนดวิสัยทัศน์ที่ชัดเจนเพื่อให้ทิศทางการทำงานของทุกหน่วยงานเป็นไปในทางเดียวกัน
และได้มีการประชาสัมพันธ์วิสัยทัศน์ดังกล่าวอย่างทั่วถึงและสม่ำเสมอ นอกจากนี้ บริษัทฯ
ได้รวบรวมและกำหนดวัฒนธรรมองค์กรขึ้นและได้ส่งเสริมกิจกรรมเกี่ยวกับวัฒนธรรมองค์กรอย่างต่อเนื่อง
เพื่อสร้างค่านิยม แนวทางปฏิบัติ
สภาพแวดล้อมในการทำงานที่เป็นเอกภาพและสอดคล้องกันอันจะเป็นพลังผลักดันไปสู่ความสำเร็จในอนาคต

9.4 ระบบสารสนเทศและการสื่อสารข้อมูล

บริษัทฯ ได้ความสำคัญกับระบบสารสนเทศและการสื่อสารข้อมูล เพื่อให้ข้อมูลของบริษัทฯ
มีความถูกต้องและเพียงพอต่อการตัดสินใจของผู้บริหารและคณะกรรมการ
และมีระบบการจัดเก็บเอกสารประกอบการบันทึกบัญชีอย่างครบถ้วนและเป็นหมวดหมู่
อีกทั้งมีแนวทางการปฏิบัติงานและมาตรการควบคุมระบบสารสนเทศของบริษัทฯ

บริษัทฯ
ได้พัฒนาระบบสารสนเทศอย่างต่อเนื่องเพื่อสนับสนุนการบริหารจัดการด้วยระบบคอมพิวเตอร์เชื่อมโยงกันระหว่างทุกโครงการและสำนักงานใหญ่
ซึ่งปัจจุบันมีระบบที่ใช้อยู่ดังนี้

1)  โปรแกรมบริหารข้อมูลโครงการ ใช้ในการบริหารจัดการข้อมูลของโครงการทั้งหมดของบริษัทฯ
    ซึ่งทีมผู้บริหารสามารถตรวจสอบข้อมูลที่เกี่ยวกับการขายและสินค้าคงเหลือทั้งหมดได้ตลอดเวลา

2)  โปรแกรมบริหารงานขาย โปรแกรมสำหรับบันทึกข้อมูลลูกค้ามาเยี่ยมชม
    โครงการหรือข้อมูลงานขายที่เกิดจากโครงการต่างๆ ของบริษัทฯ มายังสำนักงานใหญ่
    เพื่อให้ฝ่ายการตลาดสามารถวิเคราะห์ลักษณะความชื่นชอบและสิ่งที่ลูกค้าต้องการได้อย่างมีประสิทธิภาพและรวดเร็ว

3)  โปรแกรมระบบจัดการบริการงานหลังการขาย
    สามารถช่วยจัดเก็บประวัติการซ่อมและช่วยบริหารงานซ่อมทั้งหมด
    ซึ่งสามารถช่วยให้การติดตามสถานะการซ่อมแซม ระยะเวลา
    และงบประมาณที่ใช้สำหรับบ้านแต่ละหลัง และ/หรือ
    ในแต่ละหมวดการซ่อมเพื่อนำมาวิเคราะห์หาสาเหตุว่า เกิดจากการใช้งาน หรือวัสดุที่ใช้
    หรือจากการออกแบบ

4)  โปรแกรมบริหารงานจัดซื้อ เป็นโปรแกรมในการบริการงานจัดซื้อแบบ Online
    ช่วยในการจัดทำใบขอซื้อและการอนุมัติผ่านระบบ Online
    ทำให้มีความสะดวกในการบริหารจัดการงานด้านการสั่งซื้อสินค้าและวัสดุต่างๆ
    รวมทั้งการตรวจสอบสถานะใบสั่งซื้อได้อย่างสะดวกและรวดเร็ว
    ลดขั้นตอนการทำงานที่ยุ่งยากและซับซ้อนได้เป็นอย่างดี

  บริษัทฯ มีมาตรการป้องกันความปลอดภัยสำหรับฮาร์ดแวร์ ซอฟแวร์ และระบบฐานข้อมูล
  โดยมีโปรแกรมไฟร์

วอลส์ป้องกันการบุกรุก โปรแกรมป้องกันไวรัส มีการจัดทำสัญญาบำรุงรักษาเครื่องเซิร์ฟเวอร์
ตลอดจนระบบการสำรองข้อมูลที่มีประสิทธิภาพและการแยกจัดเก็บไว้ในที่ที่ปลอดภัย

9.5 ระบบการติดตาม

คณะกรรมการบริษัทมอบหมายให้คณะกรรมการบริหารเป็นผู้ติดตามและควบคุมการปฏิบัติงานของฝ่ายบริหารอย่างใกล้ชิด
โดยมีการประชุมร่วมกันอย่างสม่ำเสมอทุกสัปดาห์และจัดให้มีการรายงานผลการดำเนินงานตามแผนธุรกิจที่ได้รับอนุมัติจากคณะกรรมการบริษัทเป็นประจำทุกไตรมาส
เพื่อให้ทราบถึงความแตกต่างจากเป้าหมายที่กำหนดไว้และกำหนดแนวทางการแก้ไขเพื่อให้คณะกรรมการบริษัทพิจารณาอนุมัติ

บริษัทฯ มีการกำหนดและประเมินระบบการควบคุมภายในให้เหมาะสมกับการดำเนินธุรกิจของบริษัทฯ
อย่างสม่ำเสมอ พร้อมทั้งการติดตามและประเมินผลอย่างต่อเนื่อง
โดยมีการจัดทำรายงานนำเสนอต่อคณะกรรมการตรวจสอบ

บริษัทฯ
มีการติดตามและตรวจสอบการปฏิบัติงานของระบบการควบคุมภายในอย่างสม่ำเสมอและในกรณีที่ตรวจพบข้อบกพร่องที่เป็นสาระสำคัญ
คณะกรรมการตรวจสอบจะรายงานต่อคณะกรรมการบริษัท
พร้อมทั้งหาแนวทางแก้ไขและรายงานความคืบหน้าในการปรับปรุงข้อบกพร่องดังกล่าวอย่างต่อเนื่อง
นอกจากนี้ บริษัทฯ
ได้กำหนดนโยบายให้ฝ่ายบริหารต้องรายงานต่อคณะกรรมการบริษัททันทีในกรณีที่เกิดเหตุการณ์ทุจริต
มีการปฏิบัติที่ฝ่าฝืนกฎหมาย
หรือมีการกระทำที่ผิดปกติอื่นใดที่จะส่งผลกระทบต่อชื่อเสียงและฐานะทางการเงินของบริษัทฯ
อย่างมีนัยสำคัญ

ทั้งนี้ ในปี 2553 บริษัทฯ ได้ว่าจ้างบริษัท มิลส์ แอนด์ ไวน์สไตน์ จำกัด
เพื่อทำหน้าที่เป็นผู้ตรวจสอบภายในอิสระและทำการสอบทานและประเมินผลการควบคุมภายในของบริษัทฯ
รวมทั้งให้คำแนะนำและติดตามผลการปฏิบัติงานตามคำแนะนำดังกล่าว โดยที่บริษัท มิลส์ แอนด์
ไวน์สไตน์ จำกัด จะเป็นผู้รายงานผลการสอบทานการควบคุมภายในต่อคณะกรรมการตรวจสอบ
ซึ่งผลการสอบทานสามารถสรุปได้ว่า บริษัทฯ
และบริษัทย่อยได้ปฏิบัติตามมาตรฐานทางบัญชีที่ยอมรับโดยทั่วไป
ประกาศสำนักงานคณะกรรมการกำกับหลักทรัพย์และตลาดหลักทรัพย์
และข้อบังคับของตลาดหลักทรัพย์แห่งประเทศไทยในการรายงานงบการเงินรายไตรมาส
งบการเงินประจำปีของบริษัทฯ และบริษัทย่อยตามที่ควรอย่างสม่ำเสมอ
รวมทั้งมีระบบการจัดทำและเปิดเผยข้อมูลในงบการเงินอย่างถูกต้องครบถ้วน เพียงพอ และทันเวลา
มีระบบการควบคุมภายในที่เพียงพอ เหมาะสม
และมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไปอย่างมีประสิทธิภาพ
เพื่อให้การดำเนินงานของบริษัทฯ
และบริษัทย่อยบรรลุวัตถุประสงค์ที่กำหนดไว้และสอดคล้องกับกฎหมายและกฎระเบียบที่เกี่ยวข้อง ทั้งนี้
ไม่พบประเด็นหรือปัญหาหรือข้อบกพร่องที่เป็นสาระสำคัญซึ่งอาจก่อให้เกิดความเสียหายต่อการดำเนินงานของบริษัทฯ
แต่ประการใด